  Виталий Пронин Полициын реформа кутскем дырысен туэ гужем тырмоз 2 ар. Югдурез чакласьёс шаерамы 2 сюрс муртлы ӧжытгес кылизы. Но выльдӥськонлэн бервылъёсыз уката шӧдскыны ӧдъязы али. Кылсярысь, Ижысь сюресъёсты но федерал трассаосты эскеро 300 инспекторъёс гинэ. Зэм, али соос ваньмыз офицеръёс - вылӥ тодон-валан басьтымтэ муртэ та службае уг куто. Со вакытэ ик быдэс Ижевскын ужа 120 участковой. Районъёсын югдур ушъяськымонгес ӧвӧл. Тани Пичи Пурга ёросын ик участковойёслэсь удыссэс валтэ 7 мурт гинэ.Выль 2012-тӥ ар Пичи Пурга ёросысь Гожня гуртын улӥсьёслы кышкыт ивор вайиз: 37 аресъем Алексеез вииллям. Калык татын ог-огзэ туж умой тодэ, соин та учыр сярысь кылыса, йыркуоссы пежырскизы. Алексей - кышнотэм-семьятэм воргорон, пытсэт сьӧрын но пукыса вуттэмын. Воргорон юылӥз, ачиз выллем эшъёсыныз кылыз тупа вал.Зэм, соку ик тодмо луиз: Олёшез быдтэм палэнысь вуэм мурт. Огырчиысь 24 аресъем Александр, колониын пукылэм маке, Гожняла анаез доры кунояны лыктэм. Куное вуэм пиосмуртлэн кылыз ӧз тупа бускель воргоронэн - 37 аресъем Олёшен. Огырчиысь куно лымы сузян лопатаен коказ гожня пиез. Валамон ни, кыкез но воргоронъёс юэмын вал. Жугем мурт кулӥз. 24 аресъем Александрез табере янгыше уськыто Уголовной кодексысь 111-тӥ статьяя - юри малпаса, адямиез вӧсь кариз но быронозь вуттӥз шуыса. Йыр быдтӥсез та статьяя 15 арлы пытсэт сьӧры келяны луэ, шуо Следствиея управлениын ужасьёс.Таӵе кӧшкемыт учыр быдэс гуртэз бугыртӥз. Тупасал-а та йыруж, бадӟым гуртын рос-прос участковой луысал ке. Законлэсь быдэсъяськемзэ чаклась мурт уго тодыны кулэ колониысь мозмытскемъёсты, юыны яратӥсьёсты, семьяязы ӵашетӥсьёсты. Таӵеос пӧлын со нуналмысь нуыны кулэ валэктон-визьман уж.Ӵапак таяз арын Уром гурт поселениын (татчы ик пыре Гожня гурт) ӧвӧл участковойзы. Югдур ушъяськымон ӧвӧл - кылем арын ӵапак та поселениын пусъемын законэз тӥян 45 учыр. Районъя та сельсовет «дано» куинетӥ интыын мынэ. Нош Уромын миым 2 муртэ виизы. Кылсярысь, Пичи Пурга черкогуртын адями быдтон учыр одӥг гинэ тупаз.* * *Пурга районын югдур йыр борды кырмиськымон: 35 сюрс улӥсьлы - 7 участковой. Таӵеез татын ӧй на вал. Но со дыре ик йыртэмасьёс уг ныруло. Тани нырысетӥ квартал ӵоже законэз тӥян учыръёс 26 процентлы тросгес пусъемын. 3 толэзь куспын 147 йыртэман - миым ар ӵоже 455 учыр вылэм. Участковойёслэн тырмымтэзы пумысен Пичи Пурга ёрослэн йырыз Александр Ерохин вазиськиз югдурез утёнъя министрлы Александр Первухинлы.- Районысь полицилэн штатаз инты чакламын 11 участковойлы. Уже кутэмын 10 мурт. Таос пӧлысь 3-ез - нылкышноос. Пӧлысьтызы огез та дыре нылпиен пуке, мукетыз дознавательлэсь ужзэ быдэсъя, куинетӥез участокезлэсь мозмытэмын. Озьы 35 сюрс калыкен ужа 7 мурт, - шуэ районысь участковойёслэн кивалтӥсьсы Рамиль Бадрутдинов.Районын 15 гурт поселениос. Озьыен, котькуд участковойлы быдэн кыкен усе. Валамон, уг вутско. Уката берло дыре участковойлы улон инты но уг висъяло. Соос асьсэос квартира яке корка басьто - ӵемгес райцентре кариськемзы потэ. Нош палэнын улыса, ужан участокад кӧня ке часлы ветлыса, зэмос югдурез тодод-валалод шат?Тани тямысэтӥ арзэ участковойын ужа вуж мӧнья пи Владимир Максимов. Нырысь-валысь со кыл кутӥз аслаз вордскем гуртэз понна. Ужаны кутскыкуз, капчи ӧй вал. Кин ке пинал кариз, куд-огез мытылӥз. Но егит пилэн ужзэ воштон мылкыдыз ӧз ӝутскы. Али Максимов райцентрын участковой ни. Гурт бере татын секытгес вал, калыкез но кӧня ке поллы трос. Табере Владимир Иванович нимын-тулын тодэ аслаз участокысьтыз керетыса улӥсь кузпалъёсты но, пытсэт сьӧрысь мозмытскемъёсты но.Максимовен ӵош вуылӥм Колхозной урамысь огаз семьяе. Ульчаысен ик та юрт висъяське утялтымтэеныз. Улӥсьёсыз - апаен-вынын. Пичиысен соос сирота кылизы. Пиналъёсты будэтӥз песятайзы. Снежана быдэ вуыса соку ик бызиз. Али 2 аресъем нылыз вань. Но семьяен улонэз ӧз кылды - картэз кулӥз. Табере нылмурт пиналэныз ӵош мумы-бубыезлэн юртаз бертӥз. Татчы ик выжиз 19 аресъем Саша выныз. Песятайзы нимаз улэ. Нош Снежана жугиськись вынызлэсь кытчы кариськыны уг тоды. Егит муртэз лушкаськемысьтыз уллязы училищеысь но, ужамез солэн уг поты. Кулэм картэз понна пенсия басьтӥсь апайзэ тышкаса возе, мугез одӥг - уксёзэ портэ. Толэзяз 5 сюрс манет вуись пенсиез Снежана рос-прос уг адӟылы.Корка пушкын - кӧшкемыт. Йӧнала арбериос пӧлысь кылемын на телевизор гинэ. Диван, пуконъёс, ӝӧк - тӥямын. Укно рамъёсын, пильылэм пияла интые, кыскемын клёнка. Уксё курись Саша таӵе амалэн апайзэ кышкатэ. Снежаналэсь югдурзэ тодэ участковой. Но нылмуртлэн заявлениезтэк номыр карыны уг быгаты. Огполаз Владимир Максимов Снежанаез больницае но нуллӥз - жугемлэсь пусъёсты татын адӟизы, протокол гожтӥзы. Нылмурт куриз ке, вынзэ пытсэт сьӧры келяны луоз - уго условной амалэн со кыл кутытэмын ни. Нош Снежана жаля Сашаез - чидало, со мынам выны ук, шуэ. Шуг вераны, кызьы берытскоз та югдур. Быгатоз-а таӵе четлыкысь мозмытскыны Снежана? Оло, киыныз шонтоз но - вынызлэн куноосыныз ӵош ачиз но чарка бекыръяны ӧдъялоз, пичи нылзэ но кулэ уз ни кары. Соин участковойлэн йырвисёнэз матысь дыре уз зӥбломы.* * *Республикаысь мукет районъёсын огаз но, Пургалан сямен, уг ёрмо участковойёслы. Малы? Огласянь, Пичи Пурга матын Ижлы но, Огырчилы но. Калык ужлы уг ёрмы, утча умойгес инты. Полициын ужасьёслэсь уждунзэс куаш-куаш будэтӥзы ке но, участковое уллёен лыктӥсьёс уг адско.- Ог куинез кема ужась участковойёс реформаен валче службаысь кошкизы - соослэн пенсие потон дырзы вуэмын вал ни, - вера Рамиль Бадрутдинов. - Егитъёс лыкто, но табере полицие мынӥсьёслы куронъёс туж золэсь. Адямиос тестъёсты, медкомиссиез ортчыны уг быгато.Зэм, туала улонын ӧвӧл, дыр, «Участок» сериалын кадь удыссылы синмаськем муртъёс, пыдлось гуртэ, секыт югдуре ужаны мынӥсь романтикъёс. Нош кивалтӥсьёс калыклэсь полиция шоры учконзэ воштыны малпало ке, кутскыны кулэ ӵапак участвокойёс бордысен. Мед соос луозы адямиослы матын, визьмоесь, шаплыесь, ас удысазы усточиос.Елена Скворцова. Теги: ПичиПурга Полиция  